Ses aanvallers slaan toe op Limpopo-plaasArgieffoto: Reint Dykema Marius Jacobs, woordvoerder van Watchdog Tzaneen, het aan Maroela Media gesê die aanvallers het omstreeks 05:00 op die plaashuis toegeslaan. Hulle het glo deur die huis se vensters geskiet voordat hulle ŉ glasdeur oopgebreek het om toegang tot die huis te kry. Volgens Jacobs het die man met die aanvallers gestoei en is in die proses met ŉ groot klip oor die kop geslaan. Hulle het onder meer met ŉ selfoon en handsak op die vlug geslaan. Die man se vrou en hul twee jong kinders is ongedeerd. “Ons het die man in die pad voor die plaas ontmoet. Hy het self daarheen gery omdat die plaas se paaie so verspoel was dat dit nie vir ons toeganklik was nie,” het Jacobs gesê. Russel Meiring, woordvoerder van ER24, het ook aan Maroela Media bevestig dat hulle die man voor die plaas gekry het. Volgens Meiring het hy ŉ ernstige snywond aan sy kop gehad en moes per ambulans na die Mediclinic Tzaneen vervoer word. Kol. Ronel Otto, woordvoerder van die polisie, het die aanval bevestig. Maroela Media wag op meer inligting van die polisie. Die name van die slagoffers kan nie onmiddellik bekendgemaak word nie.